Ehdotus neuvoston päätökseksi ohjelmasta työterveyden ja työturvallisuuden parantamiseksi muilla kuin lainsäädännöllisillä toimenpiteillä (95/C 262/09) (ETA:n kannalta merkityksellinen teksti) KOM(95) 282 lopull. - 95/0155(CNS)

(Komission esittämä 25 päivänä heinäkuuta 1995)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

työtapaturmien ehkäiseminen, ammattitautien ehkäiseminen ja työhygienia kuuluvat perustamissopimuksen 118 ja 118 a artiklassa tarkoitettuihin alueisiin ja tavoitteisiin; tässä yhteydessä olisi vahvistettava yhteistyötä jäsenvaltioiden ja komission välillä sekä jäsenvaltioiden kesken,

yhteisössä esiintyy edelleen liian paljon työtapaturmia, kuolemantapauksia työssä ja ammattitauteja,

tämä aiheuttaa suunnattomia ja tarpeettomia inhimillisiä rasitteita sekä taloudellisia kustannuksia yhteiskunnalle; terveyden ja turvallisuuden parantaminen työpaikalla voi parantaa kilpailukykyä, koska menestyvien yritysten ja hyvien terveyttä ja turvallisuutta koskevien käytäntöjen välillä on selvä yhteys,

huomattavista ponnistuksista huolimatta monilla yrityksillä ja erityisesti pienillä ja keskisuurilla yrityksillä on vaikeuksia ottaa käyttöön uusia tai mukauttaa jo käytössä olevia tuotantomenetelmiä ja valvoa samalla työntekijöiden terveyttä ja turvallisuutta ja varmistaa hyvät työympäristöstandardit uuden lainsäädännön mukaisesti,

työterveyttä ja työturvallisuutta koskevaa lainsäädäntöä on täydennettävä muilla kuin lainsäädännöllisillä toimenpiteillä mukaan lukien työturvallisuuden, työhygienian ja työturvallisuuden parantamiseen tähtäävän tietoisuuden parantaminen erityisesti pienissä ja keskisuurissa yrityksissä,

yhteisön on toteutettava lisätoimenpiteitä terveyden ja turvallisuuden parantamiseksi yksittäisillä aloilla käytettävien aineiden tai erityisen riskialttiiden, tällä hetkellä riittämättömästi suojeltujen ryhmien osalta; sen on myös lisättävä tietoisuutta, koulutuksen tasoa ja tiedonvaihtoa sekä kehitettävä yhteistyötä kolmansien maiden ja kansainvälisten järjestöjen kanssa,

ohjelman on myötävaikutettava terveystekijöitä ja turvallisuustekijöitä sekä vaaratekijöitä koskevan tietoisuuden parantamiseen, haitallisten vaikutusten havaitsemiseen varhaisessa vaiheessa, neuvontaan ja opastukseen ja sosiaaliseen tukeen,

toissijaisuusperiaatteen mukaisesti työturvallisuutta ja työterveyttä koskevat toimet niiden laajuuden ja vaikutusten vuoksi voidaan tehokkaammin toteuttaa yhteisön toimesta,

aloitettaessa monivuotinen ohjelma on oltava selkeät tavoitteet yhteisön toimia varten ja valittava ensisijaiset toimet yhteisön kaikkien työntekijöiden työturvallisuuden ja työterveyden edistämiseksi sekä asianmukaiset mene telmät näiden toimien arvioimiseksi; tämän ohjelman pituuden on oltava viisi vuotta, jotta näiden tavoitteiden toteuttamiselle on riittävästi aikaa,

nykyisin on muita yhteisön ohjelmia ja hankkeita, jotka ovat kokonaan tai osittain olennaisia terveyden ja turvallisuuden kannalta, ja sen vuoksi on tarpeen varmistaa yhdenmukaisuus yhteisön eri toimien välillä,

asiaa koskevien muiden kuin lainsäädännöllisten toimenpiteiden osalta komitean, joka muodostuu jokaisen jäsenvaltion edustajasta, olisi avustettava komissiota talousarvion asianmukaisen toteuttamisen varmistamiseksi ja toimenpiteiden arvioimiseksi,

neuvoston päätöksen 74/325/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, mukaisesti komissio voi kuulla työturvallisuuden, työhygienian ja työterveyden neuvoa-antavaa komiteaa laatiessaan tämän alan ehdotuksia, ja

perustamissopimuksessa ei anneta tämän päätöksen hyväksymiseksi muita toimivaltuuksia kuin 235 artiklassa tarkoitettuja,

ON PÄÄTTÄNYT SEURAAVAA:

1 artikla

Yhteisön ohjelma muista kuin lainsäädännöllisistä toimenpiteistä työturvallisuuden ja työterveyden parantamiseksi hyväksytään viideksi vuodeksi ajalle 1 päivästä tammikuuta 1996 31 päivään joulukuuta 2000.

Ohjelmaan kuuluvat:

- ohjeet ja perustiedotusaineisto, joilla edistetään yhteisön lainsäädännön asianmukaista soveltamista; tiedottamisen, opetuksen ja koulutuksen parantaminen; liitteessä I tarkoitettujen pääongelma-alueiden tutkiminen,

- liitteessä II tarkoitettu SAFE-ohjelma (Euroopan työturvallisuustoimet), jonka tarkoituksena on parantaa työturvallisuutta, työhygieniaa ja työterveyttä erityisesti pienissä ja keskisuurissa yrityksissä.

2 artikla

Komissio varmistaa liitteissä I ja II tarkoitettujen toimien toimeenpanon 5 ja 6 artiklan mukaisesti läheisessä yhteistyössä jäsenvaltioiden ja työturvallisuuden, työhygienian ja työterveyden alalla toimivien laitosten ja järjestöjen välillä.

3 artikla

Komissio varmistaa, että tämän ohjelman ja yhteisön muiden asianmukaisten ohjelmien ja hankkeiden yhteydessä toteutettavat yhteisön toimet ovat yhdenmukaisia ja toisiaan täydentäviä.

4 artikla

1. Yhteisö, jäsenvaltiot, työmarkkinaosapuolet ja julkiset tai yksityiset järjestöt toteuttavat liitteessä I tarkoitetut toimet. Näiden toimien rahoitusta koskevat hakemukset on jätettävä komissiolle.

2. Jäsenvaltiot, työmarkkinaosapuolet ja julkiset tai yksityiset järjestöt toteutettavat liitteessä II tarkoitetut toimet. Näiden toimien rahoitusta koskevat hakemukset on jätettävä komissiolle.

5 artikla

Liitteessä I, II ja III tarkoitettujen tavoitteiden ja perusteiden mukaisesti rahoitettavat hankkeet ja myönnettävän taloudellisen tuen määrä määritetään noudattaen 6 artiklan 2 kohdassa tarkoitettua menettelyä.

6 artikla

Komissiota avustaa neuvoa-antava komitea, joka muodostuu jäsenvaltioiden edustajista ja jonka puheenjohtajana on komission edustaja.

Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

Komission on niin suurelta osin kuin mahdollista otettava huomioon komitean lausunto. Komissio ilmoittaa komitealle, millä tavoin komitean lausunto on otettu huomioon.

7 artikla

1. Komissio edistää yhteistyötä kolmansien maiden, Yhdistyneiden kansakuntien elinten ja muiden alalla toimivien järjestöjen tai virastojen kanssa.

2. EFTA-valtiot ETA-sopimuksen puitteissa ja ne maat, joiden kanssa yhteisöllä on assosiointisopimukset, voivat liittyä liitteissä I ja II tarkoitettuihin toimiin.

8 artikla

1. Komissio julkaisee säännöllisesti tietoja toteutetuista toimista ja mahdollisuuksista yhteisön tukeen eri toiminta-alueilla.

2. Komissio toimittaa Euroopan parlamentille, neuvostolle ja talous- ja sosiaalikomitealle välikertomuksen toteutetuista toimista sekä kokonaiskertomuksen 31 päivään joulukuuta 2001 mennessä.

(1) EYVL N:o L 185, 9.7.1974, s. 15

LIITE I

Ohjeet ja perustiedotusaineisto, joiden avulla voidaan soveltaa yhteisön lainsäädäntöä oikein; tiedotus, opetus ja koulutus; merkittävät tai uudet ongelmat (1996-2000)

1. Ohjeet ja perustiedotusaineisto, joiden avulla voidaan soveltaa yhteisön lainsäädäntöä oikein ottaen tarvittaessa huomioon eri direktiivien vaatimat kertomukset

1.1. Laaditaan lainsäädäntöä koskevia ohjeellisia oppaita, joiden tarkoituksena ei ole varmistaa ja kattaa yksityiskohtaisesti kaikkia oikeudellisia kysymyksiä, vaan tarjota työntekijöille, yrityksille, työntekijöille ja jäsenvaltioille hyödyllistä apua, teknistä tukea ja taustatietoja.

1.2. Tällaisen tiedon kohdistamiseksi oikein on tärkeää tietää, mitä työnantajat, erityisesti pienet ja keskisuuret yritykset, haluavat ja tarvitsevat työterveyden ja työturvallisuuden osalta.

2. Tiedotus, opetus ja koulutus

2.1. Terveyttä ja turvallisuutta koskevaa tietoisuutta parannetaan.

2.2. Tiedotus komission politiikoista: varmistaakseen toimenpiteidensä avoimuuden komissio laatii ja levittää tietoa yhteisön toimista.

2.3. Noudattaen yhteisön toimintaa ja tietoisuuden parantamista koskevaa komission tiedotuspolitiikkaa erityisesti suuren yleisön osalta komissio järjestää kuullen jäsenvaltioita säännöllisesti Euroopan työturvallisuus- ja työterveysviikon, keskustelutilaisuuksia turvallisuutta ja terveyttä koskevasta opetuksesta ja koulutuksesta, opetusaineistoa koskevia kilpailuja sekä työturvallisuutta, työhygieniaa ja työterveyttä koskevien audiovisuaalisten tuotteiden festivaalin.

3. Tutkitaan tiettyjä ongelma-alueita ottaen huomioon olemassa olevat tiedot ja tutkimustulokset ja/tai edistetään tarvittaessa uusia tutkimuksia

LIITE II

SAFE-ohjelma (Euroopan työturvallisuustoimet), jonka tarkoituksena on parantaa työturvallisuutta, työhygieniaa ja työterveyttä erityisesti pienissä ja keskisuurissa yrityksissä (1996-2000)

1.1. SAFE-ohjelman (Euroopan työturvallisuustoimet) avulla tuetaan käytännönläheisiä hankkeita, joiden tarkoituksena on esitellä:

- erityisesti työturvallisuutta, työhygieniaa ja työterveyttä koskevien työolosuhteiden parannusten edistämistä etenkin pienissä ja keskisuurissa yrityksissä,

- työturvallisuutta ja työterveyttä koskeviin asenteisiin vaikuttavien työkäytäntöjen organisaation parantamista työtapaturminen ja ammattitautien vähentämiseksi.

1.2. Yksi SAFE-ohjelman tavoitteista on näin ollen tukea käytäntöjä, joiden tarkoituksena on parantaa työolosuhteita, työn organisaatiota ja työkäytäntöjä ja jotka liittyvät tiettyyn työturvallisuuteen ja työturvallisuuteen vaikuttavaan ongelmaan, työtapaturmien ja/tai ammattitautien torjumisessa käytettävien parhaiden käytäntöjen esittelyyn tai tapoihin ja keinoihin noudattaa tehokkaasti yhteisön lainsäädäntöä yksittäisissä yrityksissä.

1.3. Tämän vuoksi SAFE-ohjelmalla tuetaan myös sellaisten esimerkkityöpaikkojen kehittämistä, joilla on kehitetty käytännöllisiä ratkaisuja työpaikoilla esiintyvien vaarojen välttämiseksi ja jotka toimivat malleina niille, jotka haluaisivat muuttaa olemassa olevia työpaikkoja tai suunnitella uusia. Sen avulla edistetään myös innovatiivisia lähestymistapoja uusiin tai erityisen riskialttiisiin aloihin edistämällä joko turvallisen ja/tai puhtaan teknologian tai muiden innovatiivisten toimenpiteiden käyttöä.

1.4. Lisäksi tuetaan sellaisia opetuksen ja koulutuksen erityishankkeita, joiden tarkoituksena on parantaa tietoa yhteisön lainsäädännöstä ja tietoisuutta työympäristöstä.

1.5. SAFE-ohjelmassa tarkastellaan myös eurooppalaisten järjestöjen sekä yksittäisten yritysten, työntekijöiden tai työntekijöiden laatimia hankkeita. Tällaisten hankkeiden olisi tarjottava neuvontaa sellaisia päätöksiä varten, joita sovelletaan toiminnan kaikilla aloilla, erityisesti jos niitä toteutetaan useammassa kuin yhdessä jäsenvaltiossa.

LIITE III

VALINTAPERUSTEET

I. Yleiset perusteet

Valittavaksi soveltuvien hankkeiden on täytettävä kaikki seuraavat perusteet:

- niillä on oltava hyvä kannattavuussuhde,

- ne luovat eurooppalaista lisärvoa Euroopan tasoisen kestävän kerrannaisvaikutuksen avulla,

- niissä näkyy tehokas ja tasapainoinen yhteistyösuhde eri toimijoiden välillä seuraavilla tasoilla:

- projektien suunnittelu,

- projektien toteutus,

- taloudellinen osanotto.

II. Arviointiperusteet

Ensi sijalle asetetaan hankkeet, jotka täyttävät mahdollisimman hyvin seuraavat perusteet. Hankkeiden olisi:

- myötävaikutettava tapaturmien ja ammattitautien syiden estämiseen pikemmin kuin niiden vaikutusten korjaamiseen,

- helpotettava työturvallisuuden ja työterveyden jatkuvaa sisällyttämistä yritysten johtamiseen ja tuotteiden laatujärjestelmiin,

- edistettävä innovatiivisten kokeilujen siirtoa ja hyödyntämistä eurooppalaisella tasolla,

- edistettävä sosiaalista vuoropuhelua,

- edistettävä jatkuvia ponnistuksia pikemmin kuin tulosten määrää,

- edistettävä innovaatiota ja yrittäjyyttä erityisesti erityisen riskialttiissa toiminnassa,

- tuettava käytännönläheisten ratkaisujen kehittämistä työpaikan vaaroihin,

- tuettava yhteistyötä yritysten välillä,

- tuettava tiedonvaihdon, opetuksen ja koulutuksen parantamista,

- myötävaikutettava myös niiden toimintaohjelmien ja yhteisön politiikkojen toteuttamiseen, jotka koskevat:

- jatkuvaa oppimista,

- tasavertaisia mahdollisuuksia,

- vammaisten yhdistämistä muuhun työvoimaan,

- pitkäaikaistyöttömien uudelleentyöllistämistä,

- yleisölle tapahtuvien tapaturmien estämistä (kotona, urheilussa, teillä . . .),

- alakohtaisia politiikkoja (määritellään myöhemmin),

- muita ohjelmia tai politiikkoja (määritellään myöhemmin).

III. Hylkäysperusteet

Seuraavia hankkeita ei voida valita:

- toimet, jotka rajoittuvat tiettyyn jäsenvaltioon ja joita ei voida siirtää toisiin jäsenvaltioihin,

- toimet, joiden tarkoituksena on ainoastaan noudattaa kansallisia vaatimuksia, vaikka nämä vaatimukset perustuisivat yhteisön lainsäädäntöön.